بسنت

بائیں|تصغیر|250px|کلکتہ میں بسنت کے موقع پر سرسوتی دیوی کو تیار کیا گیا ہے
**بسنت** (Basant) یا بسنت پنچمی موسم بہار میں منائے جانے والا ایک تہوار ہے۔ ماگھ مہینے کی 5 تاریخ کو منایا جاتا ہے۔ ویدوں میں اس کا تعلق سرَسوَتی دیوی سے بتایا جاتا ہے جو ہندو مت میں موسیقی اور آرٹ (فن) کی دیوی سمجھی جاتی ہے۔

## بسنت کی بنیاد
بسنت کا سنسکرت میں لفظی مطلب بہار کا ہے۔ اسے بسنت پنچمی اس لیے کہا جاتا ہے کہ یہ ماگھ کی پانچ تاریخ کو منایا جاتا ہے جو عموماً فروری کے مہینے میں آتا ہے۔ ویدوں میں لکھا ہے کہ یہ سرَسوَتی دیوی کا دن ہے۔ اس دن خوشی منائی جاتی ہے اور سرَسوَتی دیوی کی پوجا کی جاتی ہے۔ خوشی کے اظہار کے لیے نئے کپڑے پہنے جاتے ہیں اور پتنگیں اڑائی جاتی ہیں اور موسیقی سے لطف اندوز ہوا جاتا ہے۔ ہندوستان کے دیگر مذاہب کے افراد بھی اب یہ تہوار ثقافت کی آڑ میں مناتے ہیں۔

## بسنت کے بارے میں لوگوں کے مختلف نقطہ نظر
بسنت کو ہندوستان کے بعض علاقوں میں دیگر مذاہب کے افراد بھی مناتے ہیں اور اس کی تاویل یہ دیتے ہیں کہ سردیوں کا موسم ختم ہو رہا ہوتا ہے لوگ جو موسم کی شدت کی وجہ سے گھروں میں بند تھے۔ درجہ حرارت مناسب ہونے پر گھروں سے باہر آتے ہیں اور خزاں اور سرما کی بے رنگی اور بدمزگی جو ان کے مزاج اور آنکھوں پر چھائی ہوئی ہے اسے باہر آ کر، تیز رنگوں والے کپڑے پہن کر، باہر گھوم پھر کر یا پتنگ بازی کر کے طبیعت کے اس زنگ کو اتارنے کی کوشش کرتے ہیں۔ شوق کا زیادہ اظہار پتنگ بازی کی شکل میں نکلتا ہے۔ سپاٹ آسمان اچانک رنگوں سے سج جاتا ہے۔ فطرت انگڑائیاں لیتی ہے اور ایک نئی زندگی کا آغاز ہوتا ہے۔ خاکی رنگ کی زمین سرسوں کے پیلے اور ہرے رنگ کی وجہ سے رنگین ہو جاتی ہے۔ بہار کے دوسرے پھول اور پرندوں کی چہچہاہٹ خوشیوں کے پیغام لاتی ہیں کہ یہ بسنت ہے، یہ جشن بہاراں ہے۔ فطرت کے اس رنگوں بھرے اور خوشیوں بھرے جشن میں انسان بھی شریک ہو جاتے ہیں۔ یہ لوگ وہ تمام کام کرتے ہیں جو ہنود کرتے ہیں سوائے سرَسوَتی دیوی کی پوجا کے۔ جبکہ بسنت کے مخالفین کے مطابق اس تہوار کو حضرت محمد صلی اللہ علیہ و آلہ و سلم کی شان میں گستاخی کرنے والے ایک شخص سے جوڑتے ہیں جس کا ذکر ایک ہندو مؤرخ نے اپنی کتاب میں کیا ہے۔

اس مکتب فکر کے مطابق بسنت ہندوؤں اور سکھوں کا مشترکہ تہوار ہے۔ ایک ہندو مؤرخ بی ایس نجار نے اپنی کتاب "Punjab under the later Mughals" میں لکھا ہے کہ
تصغیر|پتنگ بازی
"حقیقت رائے باگھ مل پوری سیالکوٹ کے ایک ہندو کھتری کا اکلوتا لڑکا تھا۔ حقیقت رائے نے حضرت محمد صلی اللہ علیہ و آلہ و سلم اور حضرت فاطمہ رضی اللہ عنہا کی شان میں انتہائی گستاخانہ اور نازیبا الفاظ استعمال کیے۔ اس جرم پر حقیقت رائے کو گرفتار کرکے عدالتی کارروائی کے لیے لاہور بھیجا گیا جہاں اسے سزائے موت کا حکم سنا دیا گیا۔ اس واقعے سے پنجاب بھر کے ہندوؤں کو شدید دھچکا لگا اور کچھ ہندو افسر سفارش کے لیے اُس وقت کے گورنر پنجاب زکریا خان (1707ء تا 1759ء) کے پاس گئے کہ حقیقت رائے کو معاف کر دیا جائے لیکن زکریا خان نے کوئی سفارش نہ سنی اور سزائے موت کے حکم پر نظر ثانی کرنے سے انکار کر دیا۔ لہٰذا اس گستاخ رسول کی گردن اڑا دی گئی۔ اس پر ہندوؤں میں صف ماتم بچھ گئی۔ ہندوؤں نے حقیقت رائے کی ایک مڑھی (یادگار) قائم کی جو کوٹ خواجہ سعید (کھوجے شاہی) لاہور میں واقع ہے اور اب یہ جگہ "باوے دی مڑھی" کے نام سے مشہور ہے۔ جس دن حقیقت رائے کو پھانسی ہوئی اس دن شہر میں بسنت تھی۔ اس سے اگلے سال ایک مقامی ہندو رئیس کالو رام کی سرگردگی میں یہاں تمام ہندو اکھٹے ہوئے، انھوں نے پتنگیں اڑائیں اور ڈھول بجائے۔ " 

یہ مکتب فکر بسنت کو ایک موسمی نہیں بلکہ مذہبی تہوار سمجھتا ہے۔ چونکہ اس کا ذکر پرانی ہندو مذہبی کتب میں آتا ہے۔ ان پرانی کتابوں کے مطابق پتنگ پر دو آنکھیں یا دوسرے شکلیں بنا کر آسمان سے نازل ہونے والی بلائیں دور کی جاتی ہیں۔ یہ خیالات جنوب مشرقی ایشیا کے کچھ ممالک میں بھی پائے جاتے ہیں جیسے سنگاپور، تھائی لینڈ وغیرہ۔

بسنت پر دوسرا بڑا اعتراض یہ کیا جاتا ہے کہ بسنت منانے کے نتیجے میں بے شمار قیمتی جانیں ضائع ہو جاتی ہیں جس کی وجہ پتنگ کی ڈور کا گلے پر پھر جانا ہے۔ کچھ بچے پتنگ بازی کرتے ہوئے چھت سے بھی گر جاتے ہیں اور کچھ ان گولیوں کا نشانہ بن جاتے ہیں جو پتنگ باز چلاتے ہیں۔ انہی وجوہات کی بنا پر ہر سال بسنت کے موقع پر پاکستانی عدالتوں کے حکم کے مطابق اس تہوار کے خلاف مقدمات درج کیے جاتے ہیں اور کبھی کبھار تو پتنگ بازی پر پابندی بھی لگا دی جاتی ہے۔ پتنگ بازی کو ضابطے میں رکھنے کے لیے فلائنگ کائٹ ایکٹ پنجاب بھی نافذ کیا گیا ہے۔

## پاکستان میں بسنت
پاکستان میں لاہور میں بسنت سب سے زیادہ جوش و خروش سے منائی جاتی ہے۔ گذشتہ دور میں یہ ان تاریخوں کو منائی گئی۔

* 9 فروری 1992 (اتوار)
* 7 فروری 1993

* 6 فروری 1994

* 5 فروری 1995

* 11 فروری 1996

* 9 فروری 1997

* 8 فروری 1998

* 14 فروری 1999

* 13 فروری 2000

* 11 فروری 2001

* 10 فروری 2002

* 23 فروری 2003 (آخری بڑی سرکاری بسنت، دو دن منائی گئی)

## 2026ء
2025 ء میں حکومت پنجاب نے تقریباً 22 سال بعد بسنت منانے کا سرکاری طور پر اعلان کیا۔ اور 6 فروری سے 8 فروری 2026ء کو صرف لاہور میں بسنت منانے کی اجازت دی گئی۔ سرکاری سطح پر حفاظتی اقدامات جیسے موٹرسائیکلوں پر مفت راڈ لگانا اور کیو آر کوڈ کی حامل پتنگ اور ڈور کی چرخی کی فروختگی کی اجازت دینا وغیرہ شامل ہیں کا اہتمام کیا گیا ہے۔

## مزید دیکھیے

## بیرونی روابط

* -…-شرعی-نقطہ-نظر۔5092/ بسنت اور ویلنٹائن ڈے … شرعی نقطہ نظر

## حوالہ جات

زمرہ:بھارت کے تہوار
زمرہ:پاکستان کے تہوار
زمرہ:جنوری کی تقریبات
زمرہ:فروری کی تقریبات
زمرہ:لاہور کی ثقافت
زمرہ:موسم بہار
زمرہ:ہندو تقویم
زمرہ:ہندو تہوار
زمرہ:ہندی الفاظ اور جملے